LIETUVOS RESPUBLIKOS VYRIAUSYBĖ

N U T A R I M A S

DĖL PRIVATIZAVIMO FONDO LĖŠŲ NAUDOJIMO IR APSKAITOS TVARKOS PATVIRTINIMO

1998 m. vasario 6 d. Nr. 152

Vilnius

Vadovaudamasi Lietuvos Respublikos valstybės ir savivaldybių turto privatizavimo įstatymu (Žin., 1997, Nr. 107-2688), Lietuvos Respublikos Vyriausybė nutaria:

1. Patvirtinti Privatizavimo fondo lėšų naudojimo ir apskaitos tvarką (pridedama).

2. Nustatyti, kad:

2.1. tuo atveju, kai apmokėjimas už privatizuojamą objektą atidedamas, privatizavimo sandoryje palūkanų dydis nustatomas atsižvelgiant į objekto privatizavimo programos pritarimo dieną buvusią Lietuvos banko paskelbtą komercinių bankų per paskutinį mėnesį priimtų rezidentų visų terminuotų indėlių litais vidutinę metinę palūkanų normą;

2.2. privatizuojant savivaldybei nuosavybės teise priklausantį turtą pagal Valstybės turto fondo (toliau vadinama – Turto fondas) ir savivaldybės įgalioto atstovo pasirašytą atstovavimo sutartį, joje nustatoma Turto fondui atskaitoma suma turi sudaryti ne daugiau kaip 10 procentų lėšų, gautų iš privatizavimo sandorio.

3. Įpareigoti Turto fondą teikti Finansų ministerijai duomenis apie kas pusmetį numatomas gauti pajamas iš privatizavimo sandorių.

4. Pripažinti netekusiais galios:

4.1. Lietuvos Respublikos Vyriausybės 1995 m. spalio 2 d. nutarimą Nr. 1294 „Dėl Privatizavimo fondo lėšų apskaitos ir naudojimo tvarkos patvirtinimo“ (Žin., 1995, Nr. 82-1876);

4.2. Lietuvos Respublikos Vyriausybės 1997 m. rugpjūčio 11 d. nutarimo Nr. 902 „Dėl Fondo bankrutuojančių ir bankrutavusių įmonių darbuotojų reikalavimams, susijusiems su darbo santykiais, tenkinti įsteigimo“ (Žin., 1997, Nr. 76-1960) 5 punktą.

Ministras Pirmininkas	Gediminas Vagnorius

Finansų ministras	Algirdas Šemeta

PATVIRTINTA

Lietuvos Respublikos Vyriausybės

1998 m. vasario 6 d. nutarimu Nr. 152

PRIVATIZAVIMO FONDO LĖŠŲ NAUDOJIMO IR APSKAITOS TVARKA

BENDROJI DALIS

1. Ši tvarka nustato lėšų (iš jų ir laisvai konvertuojama valiuta), pervestų į Finansų ministerijai atidarytą Privatizavimo fondo sąskaitą už privatizuojamą pagal Lietuvos Respublikos valstybės ir savivaldybių turto privatizavimo įstatymą (Žin., 1997, Nr. 107-2688) valstybei nuosavybės teise priklausantį turtą (išskyrus šio įstatymo 18 straipsnyje nustatytą privatizavimo būdą), naudojimą ir apskaitą.

PRIVATIZAVIMO FONDO LĖŠOS

2. Į Privatizavimo fondą pervedamos šios lėšos:

2.1. įplaukos, gautos iš privatizavimo sandorių;

2.2. palūkanos ir delspinigiai už atidėtas mokėti sumas pagal privatizavimo sandorius.

PRIVATIZAVIMO FONDO LĖŠŲ NAUDOJIMAS

3. Privatizavimo fondo lėšos naudojamos:

3.1. gyventojų santaupoms atkurti ir palūkanoms už tam tikslui pasiskolintas lėšas mokėti;

3.2. Smulkaus ir vidutinio verslo skatinimo fondui formuoti bei Lietuvos Respublikos Vyriausybės patvirtintoms šalies programoms įgyvendinti;

3.3. atskaitymams į specialų Fondą bankrutuojančių ir bankrutavusių įmonių darbuotojų reikalavimams, susijusiems su darbo santykiais, tenkinti;

3.4. išlaidoms, susijusioms su Lietuvos Respublikos valstybės ir savivaldybių turto privatizavimo įstatyme nustatytų Privatizavimo komisijos ir Turto fondo funkcijų įgyvendinimu, padengti;

3.5. ekspertų paslaugoms apmokėti.

PRIVATIZAVIMO FONDO LĖŠŲ NAUDOJIMO TVARKA

4. Privatizavimo fondo lėšos naudojamos pagal sąmatą, kurią Finansų ministerijos teikimu kas pusmetį tvirtina Lietuvos Respublikos Vyriausybė.

5. Privatizavimo fondo lėšos planuojamos ir naudojamos laikantis šių proporcijų:

5.1. ne mažiau kaip 2/3 lėšų skiriama gyventojų santaupoms atkurti ir palūkanoms už tam tikslui pasiskolintas lėšas mokėti;

5.2. iki 1/3 lėšų skiriama šios tvarkos 3.2–3.5 punktuose nurodytoms išlaidoms finansuoti.

6. Lėšos gyventojų santaupoms atkurti ir palūkanoms už tam tikslui pasiskolintas lėšas mokėti kas mėnesį ne vėliau kaip iki kito mėnesio 10 dienos pervedamos į Finansų ministerijos specialiąją santaupų atkūrimo sąskaitą, atidarytą akcinėje bendrovėje Lietuvos taupomajame banke.

7. Lėšos Smulkaus ir vidutinio verslo skatinimo fondui formuoti bei Lietuvos Respublikos Vyriausybės patvirtintoms programoms įgyvendinti pagal pateiktas išlaidų sąmatas neviršijant nustatytų dydžių pervedamos atitinkamoms valstybės arba savivaldybių institucijoms, atsakingoms už šių programų įgyvendinimą.

8. Lėšos specialiam Fondui bankrutuojančių ir bankrutavusių įmonių darbuotojų reikalavimams, susijusiems su darbo santykiais, tenkinti skiriamos kas ketvirtį pagal Lietuvos Respublikos Vyriausybės patvirtintas šio fondo lėšų naudojimo sąmatas.

9. Turto fondui pervedamų privatizavimo lėšų dalį (šios tvarkos 2 punkte nurodytų lėšų procentais) Finansų ministerijos teikimu kas pusę metų tvirtina Lietuvos Respublikos Vyriausybė kartu su Privatizavimo fondo lėšų naudojimo sąmata. Lėšos, skirtos išlaidoms, susijusioms su Privatizavimo komisijos funkcijų vykdymu, bei ekspertų paslaugoms apmokėti, pervedamos Turto fondui vadovaujantis šio fondo administracijos vadovo arba jo pavaduotojo patvirtintomis pažymomis.

10. Lėšų šios tvarkos 3.2–3.5 punktuose nurodytoms išlaidoms finansuoti kiekvieno pusmečio poreikį, likus 15 dienų iki naujo pusmečio pradžios, Finansų ministerijai pateikia atitinkama valstybės arba savivaldybės institucija, atsakinga už Lietuvos Respublikos Vyriausybės patvirtintos programos įgyvendinimą, specialaus Fondo bankrutuojančių ir bankrutavusių įmonių darbuotojų reikalavimams, susijusiems su darbo santykiais, tenkinti tarybos pirmininkas, Privatizavimo komisijos pirmininkas ir Turto fondo valdybos pirmininkas.

11. Gautos į Privatizavimo fondo sąskaitą lėšos laisvai konvertuojama valiuta (išskyrus bazinę valiutą) parduodamos valiutų rinkoje, o šio fondo sąskaitoje sukaupta bazinė valiuta keičiama į litus Lietuvos banke pagal oficialų lito kursą. Lėšos litais pervedamos į Privatizavimo fondo sąskaitą ir naudojamos šios tvarkos 3 punkte nurodytoms išlaidoms finansuoti.

12. Privatizavimo fondo lėšomis disponuoja Finansų ministerija. Šios lėšos kaupiamos specialiojoje valstybės iždo sąskaitoje, atidarytoje Finansų ministerijai banke, kuris įregistruotas Lietuvos Respublikoje.

13. Privatizavus savivaldybei nuosavybės teise priklausantį turtą gautos lėšos (atskaičius Turto fondui priklausančias lėšas pagal Turto fondo ir savivaldybės įgalioto atstovo pasirašytą atstovavimo sutartį) pervedamos į savivaldybės specialiąją sąskaitą. Savivaldybei tenkančių lėšų naudojimo tvarką nustato savivaldybės taryba.

PRIVATIZAVIMO FONDO LĖŠŲ APSKAITA

14. Privatizavimo fondo pajamų ir išlaidų apskaitą tvarko Finansų ministerija, laikydamasi Įstaigų ir organizacijų, finansuojamų iš Lietuvos valstybės biudžeto, nebiudžetinių lėšų sudarymo ir naudojimo taisyklių, patvirtintų Lietuvos Respublikos Vyriausybės 1993 m. liepos 28 d. nutarimu Nr. 579 „Dėl įstaigų ir organizacijų, finansuojamų iš Lietuvos valstybės biudžeto, nebiudžetinių lėšų“ (Žin., 1993, Nr. 34-784, Nr. 71-1339; 1994, Nr. 42-768; 1995, Nr. 3-51; 1996, Nr. 55-1300; 1997, Nr. 57-1308).

15. Pasibaigus ketvirčiui, iki kito ketvirčio pirmojo mėnesio 15 dienos Finansų ministerija sudaro Privatizavimo fondo pajamų ir išlaidų apyskaitą (forma pridedama).

16. Analitinė Privatizavimo fondo pajamų ir išlaidų apskaita tvarkoma pagal kiekvieną šios tvarkos 2 ir 3 punktuose nurodytų Privatizavimo fondo pajamų ir išlaidų paskirtį, taikant biudžetinių įstaigų sąskaitų planą, apskaitos registrus ir atskaitomybės formas.

______________

Forma

Privatizavimo fondo pajamų ir išlaidų apyskaita

(pagal 199__ m. ____________ 1 d. būklę)

Suma (litais)
Lėšų likutis (metų pradžioje)
Pajamos nuo metų pradžios – iš viso
iš jų:
įplaukos, gautos iš privatizavimo
sandorių
palūkanos ir delspinigiai už atidėtas
mokėti sumas pagal privatizavimo
sandorius
Išlaidos nuo metų pradžios – iš viso
iš jų:
gyventojų santaupoms atkurti ir
palūkanoms už tam tikslui pasiskolintas
lėšas mokėti
Smulkaus ir vidutinio verslo skatinimo
fondui formuoti bei Lietuvos Respubli
kos Vyriausybės patvirtintoms šalies
programoms įgyvendinti
atskaitymams į specialų Fondą bankru
tuojančių ir bankrutavusių įmonių
darbuotojų reikalavimams, susijusiems
su darbo santykiais, tenkinti
išlaidoms, susijusioms su Lietuvos
Respublikos valstybės ir savivaldybių
turto privatizavimo įstatyme nustatytų
Privatizavimo komisijos ir Turto fondo
funkcijų įgyvendinimu, padengti
ekspertų paslaugoms apmokėti
Lėšų likutis apyskaitinio laikotarpio
pabaigoje

______________